Myšecy

Myšecy (prjedy tež Mušecy;  Muschelwitz) su wjes we wuchodosakskim Budyskim wokrjesu, kotraž słušeja k Hodźijskej gmejnje.

 Geografija 
mini|Powětrowy wobraz z renaturěrowanej Čornicu
Stary dźěl wjeski leži mjez 166 a 185 metrami nad mórskej hładźinu na prawym brjoze Čornicy při skłoninje. Nowše sydlišćo z něhdyšej šulu, dźensnišej pěstowarnju, bu na lěwym brjoze rěčki natwarjene. W NDRskim času je so Čornica pola Myšec zrunała, w lěće 2023 pak zaso renaturěrowała. Susodne wjeski su Sulšecy na sewjeru, Lešawa na juhowuchodźe a Prěčecy na juhozapadźe.

 Ležownostne mjena 
Michał Rostok naliči 1887 slědowace serbske ležownostne mjena: Žele, Chrósty, Fórmanki, Kamjeńc, Šćežki, Smohi, Bóńc, Hory, Doły, Wowče hórki, Šěroke, Pola Lešawy, Za rěku, W Lipach, Wabiny (we Wabinach), Bokač, Strónje, Hajki.Michał Rostok: Ležownostne mjena. W: ČMS 40 (1887), str. 3–50, tu str. 21 (digitalizat).

 Stawizny 

Prěnje historiske naspomnjenje jako Mislesovici sta so hižo w lěće 1088. Porno wšěm bjezposrědnim susodnym wsam, ale runje tak kaž Hodźij njesłušachu Myšecy do Hornjołužiskeho markhrabinstwa, ale běchu jako prjedawše wobsydstwo Mišnjanskich biskopow jako eksklawa hižo wot 1559 dźěl sakskeho kurwjerchowstwa.

Po Mukowej statistice mějachu Myšecy we 1880tych lětach cyłkownje 96 wobydlerjow, z nich 94 Serbow a jenož dwaj Němcaj.

W lěće 1925 běchu mjez 96 wobydlerjemi 94 ewangelskich a dwaj katolskaj.

 Infrastruktura 
Myšečanska pěstowarnja „Při baćonjacym hnězdźe“ je w nošerstwje Hodźijskeje gmejny a ma dwurěčnej WITAJ-skupinje. Wona je zaměstnjena w twarjenju něhdyšeje wjesneje šule.

 Wosobiny 
 Hanuš Knjez (1863–1887) – serbski wučer, spisaćel, litograf; 1884–87 wučer w Myšecach

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Čornicy
Kategorija:Hodźij
Kategorija:Sydlišćo w serbskim sydlenskim rumje
Kategorija:Prěnje naspomnjenje 1088
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936